b'\n_START_ARTICLE_\nLeon \xc5\xbdlebnik\n_START_SECTION_\n\xc5\xbdivljenje\n_START_PARAGRAPH_\nKlasi\xc4\x8dno gimnazijo je obiskoval v \xc5\xa0entvidu pri Ljubljani (1929-1937). Na Filozofski fakulteti v Ljubljani je v letih 1937\xe2\x80\x931941 \xc5\xa1tudiral filozofijo in pedagogiko in 1942 doktoriral z disertacijo Emocionalna struktura eudajmonije. Med vojno se je pre\xc5\xbeivljal s prilo\xc5\xbenostnimi deli. Od septembra 1941 je sodeloval z OF in bil zaradi tega interniran v Gonarsu (1942-1943). Po osvoboditvi je do 1946 delal pri Propagandni komisiji IOOF in v knji\xc5\xbenici oddelka za zdravstveno vzgojo pri Minstrstvu za zdravstvo v Ljubljani. V letih 1946-1975 je bil vi\xc5\xa1ji predavatelj za pedagogiko in psihologijo na Vi\xc5\xa1ji pedago\xc5\xa1ki \xc5\xa1oli (pozneje Pedago\xc5\xa1ka fakulteta v Ljubljani), nato je do 1988 predaval na Fakulteti za organizacijske vede v Kranju, od 1978 kot redni profesor za pedago\xc5\xa1ko antropologijo dela z zgodovino pedagogike in pedago\xc5\xa1ko psihologijo. V raziskovalnem delu se je posvetil predvsem raziskavam teorije vzgoje, ob\xc4\x8de zgodovine pedagogike, dru\xc5\xbeinske vzgoje, razvojne psihologije in etike medsebojnih odnosov.'